b'\n_START_ARTICLE_\nCrowborough\n_START_SECTION_\nHistorie\n_START_PARAGRAPH_\nDet har v\xc3\xa6rt bosetninger i omr\xc3\xa5det siden steinalderen, og i romersk tid var det en del industri i forbindelse med en vei som gikk gjennom omr\xc3\xa5det. Den f\xc3\xb8rste referansen til Crowborough kommer langt senere, i 1292. Da klagde sognepresten p\xc3\xa5 at en del av hans sognebarn gikk i nabosognets kirke, fordi den var lettere tilgjengelig for dem. Presten hadde ingen annen l\xc3\xb8nn enn tiende og kollekt, og var derfor misfon\xc3\xb8yd med dette, og henvendte seg til erkebiskopen av Canterbury. For \xc3\xa5 b\xc3\xb8te p\xc3\xa5 problemet gav erkebiskopen ham en eiendom i den problematiske delen av sognet slik at det kunne bygges et kapell der._NEWLINE_Crowborough forble et jordbruksomr\xc3\xa5de inntil midten av 1800-tallet. I en folketelling fra 1851 var fortsatt de fleste sysselsatt innen jordbruket. I 1868 kom jernbanen, og dermed endret byen sin karakter. Det ble opprettet industribedrifter, og etterhvert ble Crowborough ogs\xc3\xa5 kjent som et kursted. En av de som ble trukket dit av helse\xc3\xa5rsaker var naturvitenskapsmannen og forfatteren Richard Jefferies, som kom i 1885 og skrev noen av sine mest kjente essayer i byen.\n_START_SECTION_\nI popul\xc3\xa6rkulturen\n_START_PARAGRAPH_\nByen tjente som territorialt m\xc3\xa5l for den fiktive tittelen \xc2\xabhertug av Crowborough\xc2\xbb, framstilt av skuespilleren Charlie Cox i f\xc3\xb8rste episode av TV-dramaet Downton Abbey. Cox vokste opp i n\xc3\xa6rheten av byen.'